因為複雜性嘅問題，設計嚟玩遊戲嘅ai一般都唔會用老派ai，而係會諗一啲相對簡單嘅法則嚟解決問題。好似係有關普遍玩紅白機遊戲嘅ai嘅研究噉，有研究者就試過主張，好多遊戲嘅目標都可以簡化噉想像成「盡力令某個數字有咁大得咁大」－例如玩一隻平台遊戲過關可以想像成「令過咗嘅關嘅數量有咁大得咁大」，而ai可以用機械學習嘅方式嚟學「要將邊個數值最大化」，即係俾ai睇一大柞描述「玩家玩一隻遊戲玩到爆機為止」嘅數據，再要個程式搵出邊個或者邊啲變數嘅數值喺成個過程當中最會係噉垂直一路上升，跟住再教個程式用神經網絡等嘅方法學「邊樣或者邊啲行動最能夠令進度變數上升」。